b'\n_START_ARTICLE_\nJosefiina Huttunen\n_START_PARAGRAPH_\nJosefiina Huttunen (1865\xe2\x80\x931957) oli suomalainen muotiliikkeen pit\xc3\xa4j\xc3\xa4 ja maallikkosaarnaaja. \xe2\x80\x9dSisar\xe2\x80\x9d Huttunen johti yhdess\xc3\xa4 asianajaja ja toimittaja Jean Boldtin kanssa Nikolainkirkon valtausta kes\xc3\xa4kuussa 1917._NEWLINE_Liperist\xc3\xa4 kotoisin ollut Huttunen omisti 1900-luvun alussa muotiliikkeen Helsingin Korkeavuodenkadulla. H\xc3\xa4n oli aiemmin ollut Pelastusarmeijan upseerina mutta erkaantui sitten t\xc3\xa4st\xc3\xa4 liikkeest\xc3\xa4 ja toimi itsen\xc3\xa4isen\xc3\xa4 maallikkosaarnaajana. Nikolainkirkon valtaus tapahtui 17. kes\xc3\xa4kuuta 1917, kun Boldtin ja Huttusen johtama usean sadan henkil\xc3\xb6n joukko otti kirkon haltuunsa jumalanpalveluksen j\xc3\xa4lkeen. Valtaus jatkui seuraavan p\xc3\xa4iv\xc3\xa4n aamuy\xc3\xb6h\xc3\xb6n saakka, kunnes miliisi onnistui pid\xc3\xa4tt\xc3\xa4m\xc3\xa4\xc3\xa4n Boldtin ja tyhjent\xc3\xa4m\xc3\xa4\xc3\xa4n kirkon. Jo ennen kirkon valtausta Boldtin ja Huttusen kannattajat olivat pit\xc3\xa4neet useampana p\xc3\xa4iv\xc3\xa4n\xc3\xa4 kokouksiaan Senaatintorilla ja Nikolainkirkon portailla._NEWLINE_Huttunen oli Boldtin ohella toinen p\xc3\xa4\xc3\xa4henkil\xc3\xb6ist\xc3\xa4 kirjailija Juha Siltasen vuonna 2014 Nikolainkirkon valtauksesta kirjoittamassa n\xc3\xa4ytelm\xc3\xa4ss\xc3\xa4 Vallankumous eli Sisar Huttusen ihmeellinen el\xc3\xa4m\xc3\xa4.'